મુંબઈ , 16 જાન્યુઆરી : બૉલીવુડના સીરિયલ કિસર ઇમરાન હાશમી હાલ મુંબઈની હિન્દુજા હૉસ્પિટલમાં પોતાના પુત્ર અયાન સાથે છે . હાશમીના ચાર વર્ષના પુત્ર અયાનના લીવરમાં ટ્યુમરહતું કે જે કૅંસરમાં તબ્દીલ થઈ ગયુ હતું . જોકે બીમારીનું યોગ્ય સમયે નિદાન થતાં અને તબીબોની કોઠાસૂઝના પગલે અયાનનું સફળ ઑપરેશન થતાં ઇમરાન હાશમીએ રાહતનો શ્વાસ લીધો છે . આપને જણાવી દઇએ કે ઇમરાન હાશમીને જ્યારે પોતાના પુત્રની બીમારીની જાણ થઈ , તેઓ ખૂબ જ ભાંગી પડ્યા હતાં . તેમને સમજાતુ નહોતું કે હવે તેઓ શું કરે . ઇમરાને પોતાની અનેક ફિલ્મોનું શૂટિંગ અધવચ્ચે અટકાવી દીધું . તેમણે પોતાની આ ચિંતા પોતાના નજીકના સંબંધી મહેશ ભટ્ટને જણાવી અને મહેશે આ માહિતી મીડિયામાં આપી . મહેશ ભટ્ટે જણાવ્યું કે અયાનનું કૅંસર પ્રાણઘાતક છે , પરંતુ પ્રથમ સ્ટેજે છે . તેથી તેનું વહેલામાં વહેલી તકે ઑપરેશન કરવું પડશે અને તે ઑપરેશન આજે સફળતાપૂર્વક થઈ ગયું . અયાન હાલ ભયમુક્ત છે .